Yaa ti mbe e gbun na yɔɔlɛ e na. E Nyiɛkpɔɔ shɔ e li, e mi titi shɔ e li na.
Nyinyii wa ni Lɛ katoo tataara. Na yɛŋgɛ ma, mba na yo na ni shie mbe sɛ lawee gbeele e pan.
A na ni sɛ lawee gbeele e pan mu kɔ kre, mbe ndru mbe pan, mbe e wru mbe sɛ ni lawee, kena mna ni nyi kre, bawa ee tni na.
E mna ni shie kre haa chin, mu ki kolo chin.
Thomas na kna mbo, “Ni Tafun, na o n chin mna mu shie, kena mni oo pe mbe kolo chin hin?”
A Yesu na kna mu yo u pan mbo, “Mi wi kolo kre, na kpra kre, na ŋmaa, ndro wa ja mbe sɛ ni Lɛ wre pan, fɔna u tro ni na.
Na e ni chin kre, ee ni Lɛ wre chin na, a fuŋga, e u nya, mu u chin.”
Philip na yo u pan mbo, “O Tafun, o nyina o Lɛ wre, na o wre nya, kena o kɔ.”
A Yesu na kna mbo, “Philip, mi na yiree wa mu tni fafa ŋga na, kena e n ni chin tuun? Ŋmba u ni nya kre, u Ndoo wre nya. A mni a e ndru na yuu na, ‘O nyina Ndoo wre na hin?’
Philip, kena mu n shɔ mu li na nii wa Ndoo wre nu, a Ndoo wree wa ni nu ra?” Wra yo u twanfɛɛnlɛ pre pan mbo, “Kee nyjɛ ni yuu e pan ŋga, mi pan ma yi yiri. Ndoo ŋmba uu wa ni nu wre u u tnumu tuni.
E shɔ e li na nii wa Ndoo wre nu, a Ndoo wree wa ni nu. Na pan ma naa, e ni tnumu nyjɛ ni tuni yire le, e shɔ e li.
Kpra na, ni yuu e pan, ŋmba we ni shɔ mbe li kre, we ja mbe tnumu nyjɛ ni tuni ŋga tun, hali we jaa kekpɔɛ pe mbe wɛ nyjɛ ni pini ŋga na. Ŋgi na hin? Ni shie Ndoo wre jaara.
Yira ŋga ee tali ni mɛɛ nu kpan, mbe ki pe, imi kie pe mi ndra na, mbe leele Ndoo wre ŋga yɛnyiŋge.
Yira ŋga ee tali ni mɛɛ nu kpan, mbe ki pe.”